登召伯斗野亭用孫莘老韵寄秀老參寥
作者：鄒浩
朝代：宋

paragraphs: 廣陵最佳處，堂與南山平。
慨然寄遠矚，溷濁爲冰清。
冷官從無徒，猶阻窺朱甍。
矧兹斗野構，名實久已傾。
距我逾一舍，何由偕友生。
王事有邂逅，川途假新城。
登亭若爲慰，饑渇甘大烹。
蓮花襲襟裾，雙鶴唳且行。
一笑發深省，坐見星斗明。
回首莫逆交，物外正采榮。